
ASPECTE GENERALE PRIVIND CETĂŢENIA

 

  

A fi cetăţean al unei ţări înseamnă a fi recunoscut oficial ca membru cu drepturi depline al acelei comunităţi naţionale. Noţiunea de “cetăţenie”, mai precis “drepturi cetăţeneşti” include în primul rând, aspectul politic al termenului; cetăţenia apare ca o relaţie între individ şi stat ce implică atât participarea politică deplină a individului în stat, cât şi loialitatea faţă de acesta.

“Statutul de cetăţean este recunoaşterea oficială a integrării individului într-un sistem politic”. Este firesc ca dreptul cetăţeanului să fie, prin urmare, dreptul la participare politică semnificativă.

Deşi surprinde esenţa cetăţeniei, această opinie lasă deschisă problema raportului dintre drepturile politice şi cele civile, pe de o parte şi cele sociale, pe de altă parte.

O altă viziune şi mai cuprinzătoare identifica trei tipuri de drepturi cetăţeneşti: civile, politice şi sociale, fără a mai socoti o categorie de drepturi cetăţeneşti “secundare” ce priveşte drepturile salariaţilor.

Legătura dintre drepturile civile şi cele politice este extinsă şi la drepturi sociale. Drepturile civile şi politice nu pot fi pe deplin exercitate fără ca baza socială a cetăţenilor să fie asigurată.

Extinderea continuă a drepturilor cetăţeneşti tinde în zilele noastre să atingă zone la care nu se gândea nimeni acum un veac sau să aprofundeze domenii mai vechi (drepturile femeii în contextul mişcării feministe contemporane).

În Europa occidentală se pune problema creării unei cetăţenii “tip” ce va caracteriza participarea civilă, politică şi socială la un spaţiu european comun.

Rezultă din aceasta “cetăţenia europeană, care va fi definită de legislaţiile naţionale armonizate, în conformitate cu drepturile omului şi acompaniate de drepturile unui contract de cetăţenie între populaţii”.

În ceea ce priveşte societatea românească, ea nu a făcut excepţie şi ne înfăţişează drepturile cetăţeneşti ca obiect al intereselor sociale şi politice supuse presiunilor mai mult sau mai puţin făţişe. Conducerea centralizată a societăţii “de sus în jos”, a continuat o practică existentă în întreaga istorie a României. Acest lucru a contribuit la definirea unei percepţii “naturale” a drepturilor cetăţeneşti, a locului şi rolului individului în societate.

Drepturile cetăţeneşti definesc o formă a libertăţii, ele nu sunt nici date, nici imuabile, constituindu-se într-un proiect în permanenţă deschis. Prin ele se construieşte şi este îndeplinită libertatea oricărui individ într-o societate modernă.

 

 

CETĂŢENIA - CONCEPT, REGLEMENTĂRI

 

 

Conceptul de comunitate a speciei nu este recent. Socrate, întrebat al cui cetăţean este, a răspuns "al lumii"; împăratul Marc Aureliu gândea "…mie, ca Antoniu, cetate şi patrie îmi este Roma, iar ca om, universul…"; Cicero spunea "…toată această lume a noastră trebuie s-o socotim o cetate unică, comună zeilor şi oamenilor". În cultura românească, această perspectivă nu a fost uitată: N.Basarab - "Dar cum vei putea fi tu domn şi să te chemi oamenilor sare şi izvor, din care să se adape toţi oamenii…?"; Antim Ivireanul - "…că Dumnezeu au făcut lumea slobodă pentru toţi"; I.H.Rădulescu - "Dumnezeu nu cunoaşte decât om"; C.Stere "se credea dar dator în primul rând ca cetăţean al lumii"; N.Iorga - "noi suntem cetăţeni ai lumii într-o epocă absurdă"; M.Sadoveanu - "nu există nici o deosebire între mine şi alt om care e de altă religie sau de altă limbă. Toţi oamenii trebuie să ajungă la o înţelegere ca popoarele de pe acest pământ să trăiască alături şi să se bucure de acelaşi soare şi de acelaşi pământ. Suntem cetăţeni ai pământului, nu suntem cetăţeni numai ai unei ţări"; Tudor Arghezi - "în bună disciplină şi orânduială, nu trebuie să existe adversitate între datoriile mele faţă de om şi datoriile mele de cetăţean".

Drumul spre această cetăţenie mondială porneşte de la simpla politeţe faţă de străini - Francis Bacon arăta că "omul care este amabil şi curtenitor cu străinii, arată că este un cetăţean al lumii" - şi se ajunge la lupta pentru înlăturarea contradicţiilor omenirii - Heinrich Heine spunea "o spadă să-mi puneţi pe coşciug, pentru că am fost un oştean viteaz în războiul de eliberare a omenirii".

În vederea creării unui stat planetar, s-au imaginat mai multe căi; cea mai veche este cea a expansiunii până la limita externă a unuia dintre statele existente, a întinderii controlului său şi influenţei sale asupra celorlalte, sacrificarea lor. A doua cale este cea bazată pe cooperarea statelor, pornind de la principiul suveranităţii, egalităţii suverane, cale prin care unitatea se realizează printr-un consimţământ treptat al statelor, pe baza propriului interes. Un pas important a fost făcut prin crearea de organizaţii internaţionale la sfârşitul celor două războaie - Liga Naţiunilor şi Organizaţia Naţiunilor Unite.

A treia cale ar putea fi constituită din iniţiativele nestatale: corporaţiile economice, organizaţiile celor asupriţi, exploataţi economic, organizaţii ştiinţifice şi ale diferitelor culte sau asociaţii secrete.

Putem vorbi azi de "cetăţean al omenirii" în mai multe accepţiuni: aceea de funcţionar internaţional; aceea de membru al organizaţiei Planetary Citizens (Cetăţenii Planetei); cei cărora li s-au atribuit titlul onorific de "cetăţean al lumii" (de exemplu, Pelé în 1974).

Din punct de vedere al cetăţeniei mondiale, nu mai poate fi vorba de apatridie, polipatridie, importanţa acestor probleme fiind micşorată la nivelul problemelor de tranziţie şi a ceea ce rămâne din ceea ce numim azi cetăţeniile statelor naţionale.

Cea mai recentă problemă strâns legată de drepturile omului e cea a eliminării apatridiei, acţiune având azi ca punct de plecare Declaraţia Universală a Drepturilor Omului (art.15), Pactul Internaţional cu privire la drepturile civile şi politice (art.24 alin.3), Convenţia pentru reducerea cazurilor de apatridie din 31 august 1961, care obliga statele participante de a nu retrage cetăţenia decât de la persoanele care dobândesc sau sunt în situaţia de a dobândi o nouă cetăţenie. Urmarea acestei situaţii ar fi că statele n-ar mai putea retrage cetăţenia decât în condiţiile acceptării aceluia, ca cetăţean, de către un alt stat, la fel de suveran, de a-i acorda cetăţenia sa, cetăţenie pe care să o primească, să o solicite persoana respectivă.

Polipatridia afectează şi ea drepturile omului; ea rămâne un privilegiu real şi la nivelul internaţional, titularul ei, un privilegiat în raport cu toţi oamenii care beneficiază de o singură cetăţenie şi cum egalitatea caracterizează cetăţenia, polipatridul devine în realitate tot un cetăţean.

În ipoteza în care un asemenea polipatrid ar dori să fie cetăţeanul corect numai al unuia dintre statele care-l revendică, el ar putea fi obiectul de persecuţie al celuilalt stat care-l reclamă, deşi, în ipoteza unei duble cetăţenii, acest al doilea stat ar trebui să fie a doua lui patrie şi, în loc ca el să fie un factor de prietenie, devine motiv de discordie între ele.

Apare astfel necesară şi reglementarea internaţională a persoanelor fizice care ar putea fi revendicate de mai multe state. Generalizarea condiţiei de apatrid sau a celei de polipatridie nu pot reprezenta drumuri către o cetăţenie planetară. Prima a fost renegată de înseşi actele internaţionale menţionate; cea de-a doua, când nu e renegată, creează clar inegalităţi între oameni, îndepărtări de la o condiţie cetăţenească.

Statul naţional şi cetăţenia naţională au, ca instituţii, un caracter istoric: o naştere, un apogeu, o moarte. Reabilitarea unităţii mondiale, în condiţiile adevăratei libertăţi, reprezintă un proces îndelungat, început atât prin dezvoltarea ştiinţei, tehnicii şi relaţiilor economice, cât şi prin mişcarea oamenilor interesaţi în acelaşi scop.

Atingerea acestei faze, în care statele şi cetăţeniile naţionale nu ar mai putea fi juridic concepute decât prin manifestarea de voinţă a fiecărui popor de, renunţare la dreptul său de a avea un statut propriu în favoarea unui stat unic, lipsit de fenomene de exploatare a omului, act ce ar putea avea loc numai atunci când oamenii nu vor mai simţi diferenţele naţionale, când toate popoarele vor ajunge la concluzia că ceea ce le unesc înseamnă mai mult decât ceea ce le despart, că bucuriile şi scăderile unui popor sunt şi ale celorlalte.

În ceea ce priveşte drepturile omului, respectarea lor trebuie să fie aceeaşi, indiferent că ne referim la realizările mondiale sau regionale, la un stat mic sau la o federaţie.

Un stat mondial ar însemna un stat de drept, adică un stat care să asigure drepturile omului nu numai în sens planetar, ci şi implicat în comunităţile din care face parte.

Cetăţenia formează obiectul de reglementare al unor legi interne - Constituţie, Cod civil, legi speciale - şi a unor tratate internaţionale, este obiect de discuţie a cursurilor şi studiilor de drept constituţional şi internaţional.

Henri Batiffol, deşi recunoaşte că obiectul cetăţeniei se află la întretăierea mai multor ramuri ale dreptului "la punctul de intersecţie al ordinii interne cu ordinea internaţională", consideră că "legătura sa cea mai intimă e cu dreptul privat internaţional", deoarece cetăţenia e pentru dreptul constituţional numai un element material şi nu formal.

Ca raport între individ şi stat, cetăţenia nu poate fi, pentru un stat suveran, decât un concept de drept intern. Dreptul internaţional privat nu există pentru că există cetăţeni, ci pentru că există pluralitatea de suveranităţi, faţă de care oamenii, aşezările sunt diferit corelate, generând situaţii juridice complexe, pe care dreptul internaţional privat le rezumă la limitele ordinii juridice statale în discuţie.

Materia cetăţeniei a aparţinut iniţial materiei Codului civil, în primul titlu din Cartea I-a a Codului civil francez din 1804 şi în Codul civil român, cod ce a urmat modelul francez. Cetăţenia reprezintă legătura juridică între individ şi stat şi aparţine dreptului public prin aceea că reglementarea ei nu formează obiectul unor tranzacţii.

Cetăţenia aparţine dreptului constituţional în măsura în care acesta reprezintă totalitatea raporturilor juridice care determină constituirea şi exercitarea puterii de stat, căci cetăţenii participă în virtutea propriului lor drept la constituirea şi exercitarea acestei puteri. Este evident că nu toate aspectele cetăţeniei sunt epuizate prin Constituţie şi nici măcar printr-o lege cu specific constituţional.

Cetăţenia poate fi considerată instituţie de drept internaţional în urma a două principii. Primul principiu este acela că statul implicat de o cetăţenie să fie recunoscut de toate statele, ceea ce generează disciplina dreptului internaţional privat, în care legi străine vin în concurenţă cu legea autorităţii (dreptul internaţional are aspect de ius publicum) sau în concurenţă între ele (dreptul are aspect de ius privatum).

Al doilea principiu se referă la faptul că fiecare om trebuie să aibă o cetăţenie şi numai una, principiu menit să înlăture situaţiile de dublă cetăţenie, ceea ce implică o oarecare unificare în reglementarea modului de dobândire şi pierdere a cetăţeniei.

Alţi autori consideră că instituţia cetăţeniei reprezintă unul dintre punctele de plecare ale dreptului constituţional, punct obligatoriu, cu atât mai mult cu cât constituţionalizarea aparţine poporului, cu cât statul nu se întemeiază pe exploatarea unora dintre resortisanţii săi în favoarea celorlalţi, cu alte cuvinte, cu cât e mai democratic.

Pluralitatea de cetăţenii reprezintă punctul de plecare al dreptului internaţional privat şi un obiect de reglementare al dreptului internaţional public.

Organismele internaţionale regionale şi universale au fost preocupate de această temă. Consiliul Europei a examinat inerent deziderate şi reglementări de unificare privitoare la cetăţenie, fără a se ajunge însă, până în prezent, la o reglementare uniformă a cetăţeniei statelor componente şi, cu atât mai puţin, la o cetăţenie comună.

După o convenţie urmărind rezolvarea cazurilor de pluralitate legate de obligaţiile militare, s-a ajuns la o convenţie privind principalele probleme referitoare la cetăţenie, plecând de la acordurile existente şi de la situaţiile de pluralitate de cetăţenie şi luând în considerare interesele legitime ale statelor, cele ale vieţii de familie şi cele ale persoanelor fizice înseşi.

Dispoziţiile convenţiei nu aduc atingere dispoziţiilor de drept intern şi instrumentelor internaţionale obligatorii, care sunt sau vor intra în vigoare, în baza cărora drepturi suplimentare sunt sau vor fi acordate persoanelor, în domeniul cetăţeniei.

Cetăţenia reprezintă, conform definiţiei, legătura politică şi juridică permanentă dintre o persoană fizică şi un stat, care generează (exprimă) plenitudinea drepturilor şi obligaţiilor reciproce dintre această persoană şi statul al cărui cetăţean este.

Cetăţenia exprimă apartenenţa persoanei la statul respectiv, fiind păstrată şi prelungită oriunde s-ar afla cetăţeanul.

Cetăţenii sau resortisanţii reprezintă acea categorie de persoane a căror legătură juridică cu un stat exprimă apartenenţa persoanei la respectivul stat, caracterizată, pe de-o parte, prin plenitudinea drepturilor şi obligaţiilor garantate sau impuse de Constituţia şi legile acelui stat şi, pe de altă parte, prin caracterul său de permanenţă.

Dreptul internaţional public nu limitează libertatea statului în a acorda sau refuza cetăţenia sa sau în a-şi stabili conţinutul juridic, dar poate determina condiţiile opozabilităţii cetăţeniei sale altor state. Dacă alte state, subiecte de drept internaţional public, nu pot contesta unui alt subiect de drept internaţional dreptul de a stabili reguli şi legi proprii privind cetăţenia, ele nu sunt obligate de a recunoaşte şi accepta consecinţele unei asemenea reguli. Nu se contestă competenţa normativă a unui stat în materie de cetăţenie, dar pot fi respinse efectele exercitării acesteia, în cazul în care sunt nesocotite principii generale sau norme de drept internaţional.

Dobândirea cetăţeniei se face prin naştere şi prin naturalizare. Prin naturalizare, se realizează la cererea persoanei interesate şi în urma unui act al autorităţilor statului de acordare sau este urmarea căsătoriei sau şederii prelungite (rezidenţă) pe teritoriul altui stat decât cel de origine.

Din cauza lipsei de uniformitate între legislaţiile diverselor state în ceea ce priveşte criteriile de acordare a cetăţeniei, prin combinarea regulilor naţionale în materie, un individ se poate găsi în situaţia de a avea mai multe cetăţenii sau de a-i fi negat dreptul la orice cetăţenie, deşi n-a fost încălcată nici o lege. Suntem în prezenţa unui conflict de cetăţenie, care poate fi pozitiv sau negativ.

Conflictul pozitiv dă naştere pluricetăţeniei, cunoscută şi sub denumirea de dubla cetăţenie sau bipatridia. Bipatridia rezultă în urma dobândirii unei noi cetăţenii, fără a o pierde pe aceea a statului de origine. Deşi nu este considerată a fi un handicap, bipatridia conduce, în unele cazuri, la complicaţii pentru persoana în cauză şi la unele conflicte de interese, în planul relaţiilor dintre cele două state, a căror cetăţenie o are bipatridul.

Pot apărea, de asemenea, conflicte şi în asemenea situaţii, practica internaţională a stabilit şi favorizat, dintre cele două cetăţenii în conflict, pe cea reală şi efectivă sau aşa-zisa cetăţenie dominantă.

Pentru a evita asemenea conflicte de cetăţenie, statele încheie convenţii prin care stabilesc anumite reguli de opţiune urmărind eliminarea cauzelor care duc la bipatridie.

Conflictul negativ rezultă din nepotrivirile legislaţiilor diverselor state în legătură cu dobândirea cetăţeniei. Este cazul indivizilor a căror situaţie nu poate fi încadrată în câmpul de acţiune al acestor legislaţii, care devin astfel apatrizi.

Pentru a reduce sau chiar a elimina cazurile de apatridie şi pentru a limita consecinţele negative ale acestei situaţii, au fost elaborate unele convenţii internaţionale. Cele mai importante sunt Convenţiile încheiate la New York în 1954 şi 1961, sub auspiciile ONU. Prin aceste convenţii se recunoaşte dreptul oricărei persoane la o cetăţenie. Statele se angajează să nu retragă nici unei persoane cetăţenia dacă prin aceasta i s-ar crea situaţia de apatrid şi să acorde cetăţenia copiilor născuţi pe teritoriul lor, din părinţi apatrizi.

Constituţia României face referire la regimul juridic al străinilor, aceştia beneficiind de aceleaşi drepturi ca şi cetăţenii români. Art.18 (1) prevede că:

"Cetăţenii străini şi apatrizii care locuiesc în România se bucură de protecţia generală a persoanelor şi a averilor, garantate de Constituţie şi de alte legi".

(2) "Dreptul de azil se acordă şi se retrage în condiţiile legii, cu respectarea tratatelor şi a convenţiilor internaţionale la care România este parte".

Cetăţenia este acordată în funcţie de tipul de regim adoptat de statul respectiv:

· regim naţional (se acordă aceleaşi drepturi pe care le au şi propriii cetăţeni, cu excepţia drepturilor politice);

· regim special (se acordă anumite drepturi);

· regimul clauzei naţiunii celei mai favorizate;

· regimul mixt (combinaţie a primelor două).

Articolul 14 din Convenţia Europeană cu privire la cetăţenie prevede că un stat trebuie să permită:

a. copiilor ce au dobândit automat, la naştere, cetăţenii diferite, să păstreze aceste cetăţenii;

b. cetăţenilor săi să aibă o altă cetăţenie atunci când această cetăţenie e dobândită prin căsătorie.

Cetăţenia este o noţiune cu caracter politic, dar, pentru exercitarea sa, latura politică nu este suficientă.

Când şi în ce condiţii se poate beneficia de cetăţenie nu este doar o problemă juridică, ci este şi una ce priveşte competenţele non-politice ale cetăţenilor, care derivă din resursele sociale pe care le administrează şi la care ei au acces.

Un sistem politic ce pretinde că oferă un statut egal de cetăţean nu este în realitate chiar atât de echitabil în cazul în care face parte dintr-o societate divizată pe baze inegale.

Exercitarea cetăţeniei influenţează atât relaţiile sociale dintre cetăţeni, cât şi cele cu instituţiile economice şi sociale unde aceştia îşi desfăşoară activitatea (grupuri dezavantajate în societate care luptă pentru drepturi cetăţeneşti astfel încât să-şi îmbunătăţească condiţiile de viaţă).

Cetăţenia poate fi descrisă pe scurt ca participarea la o comunitate sau prin calitatea de membru al acelei comunităţi. Diferite tipuri de comunităţi politice dau naştere la diferite forme de cetăţenie. Aceste principii au fost formulate acum două milenii şi jumătate de Aristotel.

Principala diferenţă dintre cetăţenia aşa cum este ea concepută în statul-cetate din Grecia antică şi statul naţional democratic modern priveşte dimensiunile sau sfera comunităţii politice.

Aristotel identifica cetăţenia cu statutul privilegiat al grupului conducător în statul-cetate. În cazul statului modern, la baza cetăţeniei stă posibilitatea de a participa la exercitarea puterii politice prin intermediul sistemului electoral.

"…omul este din natură o forţă socială; dacă un individ nu poate ori nu are trebuinţă să se întovărăşească în societate, din cauza suficienţei sale, atunci nu este membru al statului, ci ori fiară ori un zeu".

Această participare implică şi calitatea juridică de membru al unei comunităţi politice bazate pe statul de drept. Astăzi, cetăţenia a fost extinsă la nivelul întregii societăţi.

Generalizarea cetăţeniei moderne la nivelul structurii sociale înseamnă că toate persoanele, în calitatea lor de cetăţeni, sunt egale în faţa legii şi, prin urmare, că nici o persoană sau grup social nu este privilegiat juridic.

Ca membri ai aceleiaşi cetăţi, cetăţenii sunt egali nu numai în drepturi electorale; ei sunt egali şi în faţa legii şi în faţa justiţiei: "oamenii care depind de aceeaşi suveranitate, fără a fi supuşi aceleiaşi legi, sunt cu necesitate străini unii faţă de alţii" (Portalis, 1804).

Egalitatea în faţa legii nu înseamnă însă îndrituire egală; capacitatea, forţa de muncă, rezultatele lor, valorile morale şi fizice diferă de la individ la individ şi generează diferenţieri legitime, creatoare, cunoscute, recunoscute.

   

 

CETĂŢENIA COMUNITARĂ

  

 

Termenul de "cetăţean al Uniunii" evidenţiază opţiunea statelor membre semnatare ale tratatelor prin analogie cu conceptul de cetăţenie care se bucură în Europa de o tradiţie politică particulară. Semnificaţia termenului "cetăţean al Uniunii" nu poate fi stabilită decât în măsura în care au fost stabiliţi termenii de "cetăţean" şi "naţionalitate".

În limbajul juridic, termenul de "cetăţenie" nu are astăzi decât sensul de naţionalitate. Cetăţenia Uniunii este definită ca un liant de bază între drepturile şi obligaţiile cetăţenilor şi participarea politică a acestora. În cazul Uniunii, această relaţie nu este juridic fondată pe naţionalitatea Uniunii, ci pe naţionalitatea statelor membre.

Potenţialul integrării politice este stabilit direct între cetăţeni şi Uniune şi este considerabil, cetăţenia Uniunii poate reînnoi identificarea cetăţenilor cu Uniunea, contribuind într-o manieră esenţială la instaurarea unei lumi publice politice europene, participând la dezvoltarea unei opinii politice europene şi facilitând înţelegerea acesteia pentru binele comun european.

Este un fapt ce nu trebuie neglijat că cetăţenia comunitară oferă potenţial de identificare politică în stabilirea unei demarcaţii între cetăţeni şi necetăţeni ai Uniunii.

Totuşi, aspectul cel mai important poate fi faptul că cetăţenia Uniunii, ca şi cetăţenia naţională, poate fi baza drepturilor şi îndatoririlor conferite de Uniune cetăţenilor, o veritabilă legitimitate necesară.

Pentru exploatarea potenţialului, Uniunea poate dezvolta cetăţenia comunitară în 6 domenii diferite. Aceste domenii sau dimensiuni, în cadrul cetăţeniei comunitare, pot fi elementele cheie, într-o legătură directă între cetăţenie şi state şi sunt, în principiu, aplicabile în egală măsură şi la nivelul statelor membre, şi la cel al Uniunii.

1. Dimensiunea democratică cuprinde toate aspectele participării politice a cetăţenilor Uniunii. Aceasta înseamnă nu numai rolul pasiv sau activ al cetăţenilor, nu numai alegerea Parlamentului European, dar în egală măsură şi alegerile în instanţele de reprezentare democratică a statelor membre, unde individul îşi exercită activitatea. Mai înseamnă dreptul de petiţie şi puterea de control şi co-decizie a Parlamentului European.

2. Dimensiunea protecţiei - dreptul de garanţie împotriva eventualelor încălcări ale drepturilor, ca de exemplu dreptul de protecţie particulară acordată cetăţenilor prin protecţia diplomatică şi consulară; de asemenea, posibilitatea de a uza de valorile şi drepturile protejate şi garantate în faţa unui tribunal, precum şi dreptul la asistenţă juridică.

3. Dimensiunea socială cuprinde ansamblul garanţiilor sociale, cum ar fi asigurările medicale, asigurări de persoane, protecţia şomerilor. Este evident că dimensiunea socială se va dezvolta acompaniată de obligaţia cetăţenilor de a contribui la securitatea socială.

4. Dimensiunea referitoare la angajare, muncă şi formare cuprinde garanţii contra formelor de discriminare a cetăţenilor Uniunii sub pretextul naţionalităţii, al limbii sau sexului în materia posibilităţilor profesionale sau condiţiilor de acces la un loc de muncă. O reală egalitate de tratament şi o veritabilă libertate profesională sunt elementele esenţiale ale acestei dimensiuni.

5. Dimensiunea liberei circulaţii. Acest aspect, prin dezvoltarea cetăţeniei comunitare, se referă la libera circulaţie, libertatea de imigrare şi emigrare, libertatea de a se stabili acolo unde persoana doreşte.

6. Dimensiunea obligaţiilor. În art.8 (2) al tratatului Comunităţii Europene se menţionează "drepturi şi obligaţii" ale cetăţenilor Uniunii, dar tratatul nu specifică îndatoririle (obligaţiile) concrete ale cetăţenilor Uniunii. Acest aspect se poate referi la obligaţia de a se supune unei anumite instanţe naţionale sau comunitare, obligaţia de a achita un anume depozit destinat alimentării bugetului comunitar, efectuarea serviciului militar sau civil la nivelul Uniunii. Chestiunea obligaţiilor este fără nici un dubiu spinoasă, dar acest aspect este important pentru instaurarea unei legături directe între Uniune şi cetăţenii săi.

Cetăţenia Uniunii nu va înlocui naţionalitatea statelor membre, care va rămâne, ci se va suprapune. Întrebarea cea mai auzită în cercurile de dezbateri era aceea cu privire la necesitatea politică a existenţei unei cetăţenii comunitare. Răspunsul rezidă în nivelul avansat de dezvoltare atins de unificare şi început cu Planul Schuman.

După realizările avansate ale pieţei interne şi după introducerea în Tratatul Uniunii a noilor domenii politice (politica internă şi juridică), nu mai există practic domenii din viaţa cotidiană a cetăţenilor statelor membre, care să nu fie afectate de deciziile luate de organele Uniunii.

În anumite domenii, cum ar fi politica agricolă comună, politica concurenţială sau politica comercială, de mult timp reglementările nu emană decât de la Comunitate.

În domenii sensibile pentru cetăţeni, cum ar fi politica privind mediul înconjurător sau cea privind protecţia consumatorului, Comunitatea dispune de competenţa legală în domeniul reglementărilor. În cazul politicii externe şi de securitate comună, nu a fost prezentat un plan al Comunităţii, dar cooperarea interguvernamentală dintre statele membre, deşi este separată de nivelul Uniunii, aceasta se consideră ca parte integrantă, ca actor în relaţiile internaţionale.

Odată cu unificarea europeană, în decursul timpului au fost îndeplinite şi chiar depăşite obiectivele propuse, foarte limitate şi în mare parte economice.

Integrarea economică în cadrul celor trei "comunităţi iniţiale" a căpătat din ce în ce mai mult o latură politică. Transferul de competenţe de la nivelul naţional la cel comunitar, introducerea alegerilor directe în Parlamentul European, crearea unui sistem juridic comunitar prin revizuirea tratatului şi a jurisprudenţei Curţii de Justiţie, introducerea în Uniune a unor politici cum ar fi uniunea monetară şi politică, de securitate şi afaceri externe, nu sunt decât semne importante ale instaurării unui sistem politic propriu atât confederaţiei de state, cât şi statului federal.

Tratatul ce instituie Comunitatea Europeană face referire la cetăţenia Uniunii, în partea a doua, introdusă prin articolul G punctul C din Tratatul privind Uniunea Europeană, semnat la Maastricht în februarie 1992.

"Cetăţenia Uniunii" a fost ales ca termen de către statele membre semnatare ale tratatului. Conceptul este marcat de punctul de vedere naţional şi constituie un model pentru cetăţenia europeană. Dispoziţiile art.8(1) din tratatul asupra Comunităţii Europene stabilesc un liant suplimentar în contextul naţional al statelor membre, aşa încât sunt cetăţeni ai Europei toate persoanele care au naţionalitatea statelor membre.

În limbaj juridic, termenul cetăţenie nu are astăzi decât sensul de naţionalitate. Naţionalitatea reprezintă, incontestabil, legătura juridică specifică între stat şi resortisantul său, constituie condiţia prealabilă şi elementul central în ansamblul drepturilor şi îndatoririlor cetăţeneşti. Un stat poate conferi aceleaşi drepturi şi obligaţii cetăţeneşti şi celor care nu au naţionalitatea statului respectiv, dar regula generală, ansamblul acestor drepturi şi obligaţii sunt indisolubil legate de naţionalitate.

Cetăţenia comunitară se defineşte ca o legătură între drepturi şi obligaţii şi participarea politică a cetăţenilor din cadrul Uniunii. În cazul Uniunii, această relaţie nu este juridic fondată pe naţionalitatea Uniunii care nu dispune şi nici nu are calitatea statului, ci pe naţionalitatea statelor membre, conform cu art.8 (1) din tratatul Comunităţii Europene, resortisanţii satelor trebuie să aibă naţionalitatea unui stat membru pentru a obţine cetăţenia Uniunii.

Prevederi referitoare la cetăţenie se regăsesc în partea a doua din Tratatul Comunităţii Europene şi demonstrează intenţia autorilor de a instaura cetăţenia comunitară şi de a nu o lăsa doar la stadiul de prevedere constituţională.

În articolul 8 (1) se arată că: 

"Se instituie o cetăţenie a Uniunii. Este cetăţean al Uniunii orice persoană care are cetăţenia unui stat membru". 

Calitatea de cetăţean al Uniunii depinde de o condiţie prealabilă şi anume aceea de a fi titularul cetăţeniei unui stat membru. Cetăţenia comunitară va completa cetăţenia naţională (dublă cetăţenie) şi nu o va înlocui aşa cum se credea. Cetăţenia naţională va fi ocrotită de reguli stabilite de statul al cărui membru este cetăţeanul respectiv.

În continuare, alineatul 2 arată că: 

"Cetăţenii Uniunii se bucură de drepturile şi obligaţiile prevăzute de prezentul tratat".

Drepturile la care se referă prezentul tratat includ libera circulaţie şi sejururile pe teritoriile statelor membre, dreptul de vot, rezidenţa, dreptul la petiţie, dreptul de a beneficia de protecţia diplomatică a unui stat membru.

Articolul 8A: 

"Orice cetăţean al Uniunii are dreptul de a circula şi de a se stabili în mod liber pe teritoriul statelor membre…" - prevede prima parte a alineatului 1, iar principiul care a stat la baza acestui articol este simplu şi rezidă în constituţionalitatea acestui tratat - "…sub rezerva limitărilor şi condiţiilor prevăzute de prezentul tratat şi de măsurile luate pentru aplicarea lui". 

Această rezervă este expresă şi constituie o limitare importantă a dreptului de circulaţie şi de a se stabili, enunţate în prima parte a articolului 8A.

"Orice cetăţean al Uniunii rezident într-un stat membru şi care nu este cetăţean al acestuia are dreptul de a alege şi de a fi ales la alegerile locale din statul membru în care îşi are reşedinţa, în aceleaşi condiţii ca şi cetăţenii aceluiaşi stat" (art 8 B alin.1).

Se disting aici trei condiţii cumulative pentru dreptul de vot şi eligibilitatea în alegerile municipale:

· să fie cetăţean al Uniunii, să posede naţionalitatea unui stat membru;

· să fie rezident într-un stat membru, fără a fi cetăţean al acestuia;

· să fie în perioada alegerilor locale.

Aceste trei condiţii permit cetăţeanului Uniunii să voteze şi să fie ales la alegerile locale în statul de rezidenţă. Dreptul se exercită în aceleaşi condiţii ca şi pentru electorii acelui municipiu. Ultima condiţie implică reguli referitoare la vârsta minimă, incapacitatea civică etc.

A doua frază a alineatului 1 se referă la exercitarea acestui drept: 

"Acest drept se exercită sub rezerva unor măsuri de aplicare care se adoptă de Consiliu, hotărând în unanimitate, la propunerea Comisiei şi după consultarea Parlamentului European; aceste măsuri de aplicare pot prevedea dispoziţii derogatorii în cazuri justificate de problemele specifice ale unui membru".

Dreptul enunţat în prima frază nu poate fi exercitat decât dacă în prealabil Consiliul a hotărât modalităţile de aplicare. A doua observaţie se referă la derogările pe care aceste măsuri le pot prevedea în cazuri justificate, în funcţie de situaţia specifică a statului membru.

"Fără a aduce atingere art.138, par.3 şi dispoziţiilor adoptate pentru aplicarea lui, orice cetăţean al Uniunii, rezident într-un stat membru şi care nu este cetăţean al acestuia, are dreptul de a alege şi a fi ales la alegerile pentru Parlamentul European în statul în care îşi are reşedinţa, în aceleaşi condiţii ca şi cetăţenii acelui stat". În ceea ce priveşte condiţiile ce trebuie îndeplinite pentru a participa la alegerile din Parlamentul European ele prezintă aceleaşi dificultăţi ca şi cele locale.

"Orice cetăţean al Uniunii beneficiază de protecţie din partea autorităţilor diplomatice şi consulare ale oricărui stat membru, pe teritoriul unui stat terţ în care statul membru căruia îi aparţine ca cetăţean nu este reprezentat" (art.8C). Condiţiile pentru a beneficia de prevederile acestui articol sunt:

· a fi cetăţean al Uniunii;

· de a se găsi pe teritoriul unui stat terţ;

· statul al cărui membru este să nu fie reprezentat;

· de a cere protecţie diplomatică.

Condiţia trei poate crea o serie de probleme dacă statul terţ se află în situaţie de criză sau război. Odată condiţiile îndeplinite, cel interesat poate beneficia de protecţie diplomatică în aceleaşi condiţii ca şi cetăţenii statului respectiv. Actul prin care statul declanşează protecţia diplomatică este un act discreţionar.

"Statele membre vor stabili între ele normele necesare şi vor iniţia negocierile internaţionale necesare pentru asigurarea acestei protecţii" - este partea a doua a art.8C şi se disting două elemente: statele vor fixa anumite reguli necesare, mai ales în materia dublei cetăţenii, întrebări succesive sau simultane în mai multe state membre, astfel încât să existe posibilitatea de alegere; pe de altă parte, negocierile internaţionale trebuie întreprinse împreună cu statele terţe, astfel încât acestea să accepte reprezentarea unui stat membru.

"Orice cetăţean al Uniunii are dreptul de a adresa petiţii Parlamentului European în conformitate cu dispoziţiile art.138D". Aceste dispoziţii sunt incluse în art.8D alin.(1) şi, deşi sunt înscrise într-un tratat pentru prima oară, nu reprezintă o noutate. Art.128 din regulamentul interior al Parlamentului European recunoaşte dreptul cetăţenilor Comunităţii de a prezenta petiţii. Art.8D din acest tratat consacră eforturile Parlamentului de a constituţionaliza acest drept. Pentru a cunoaşte conţinutul dreptului la care face referire art.138D sunt puse două condiţii cumulative:

· petiţia poate fi depusă pe un domeniu de activitate al Comunităţii;

· titularul dreptului trebuie să fie direct interesat de obiectul petiţiei.

"Orice cetăţean al Uniunii se poate adresa ombudsman-ului instituit în conformitate cu dispoziţiile art.138E."

Un mediator unic (Ombudsman) este desemnat pentru 5 ani, mandatul său putând fi reînnoit. Este independent şi poate fi distinct de Curtea de Justiţie, îşi poate înceta mandatul la cererea Parlamentului European, dacă nu mai îndeplineşte condiţiile necesare exerciţiului funcţiilor sale sau se află în culpă gravă. Nu solicită şi nici nu acceptă instrucţiuni de la alte organisme, iar pe durata funcţiilor sale Ombudsman-ul nu poate exercita nici o altă activitate profesională, fie ea remunerată sau neremunerată.

Statutul şi condiţiile generale de exercitare a funcţiilor mediatorului unic, după avizul Comisiei şi cu aprobarea Consiliului, care hotărăşte cu majoritate calificată.

Articolul 8 E arată:

"Comisia prezintă un raport asupra aplicării dispoziţiilor prezentei părţi Parlamentului European, Consiliului şi Comitetului economic şi social până la 31 decembrie 1993, iar apoi îl va prezenta din trei în trei ani. Acest raport ia în considerare dezvoltarea Uniunii.

Pe această bază şi fără a aduce atingere celorlalte dispoziţii ale prezentului tratat, Consiliul, hotărând în unanimitate, la propunerea Comisiei şi după consultarea Parlamentului European, poate adopta dispoziţii care au drept scop completarea drepturilor prevăzute în prezenta parte, dispoziţii pe care le recomandă spre adoptare statelor membre, în conformitate cu normele lor constituţionale".

Referitor la eliminarea controalelor la frontierele interne şi circulaţia persoanelor în interiorul Uniunii Europene , Convenţia de aplicare a Acordului de la Schengen 14 iunie 1995, face o serie de precizări:

Sunt definite în textul convenţiei: frontierele interne, frontierele externe, statul terţ, străinii, punctul de trecere a frontierei, controlul la frontieră, transportatorul, permisul de şedere, cererea de azil, solicitantul de azil, examinarea unei cereri de azil.

Titlul II al acestei convenţii se referă la eliminarea controalelor la frontierele interne şi circulaţia persoanelor şi este împărţit în 7 capitole: 

Capitolul I - Trecerea frontierelor interne;

Capitolul II - Trecerea frontierelor externe;

Capitolul III - Vize: Secţiunea 1-Vize pentru şederile de scurtă durată; Secţiunea 2-Vize pentru şederile de lungă durată;

Capitolul IV - Condiţii privind circulaţia străinilor;

Capitolul V - Permise de şedere;

Capitolul VI - Măsuri de acompaniament;

Capitolul VII - Responsabilitatea pentru examinarea cererilor de azil.

Titlul IV reglementează sistemul de informare Schengen. 

Referitor la eliminarea controalelor la trecerea frontierei, art.2 din Cap.I prevede următoarele: "Frontierele pot fi trecute prin orice loc, fără efectuarea vreunui control al persoanelor"; totuşi, există o rezervă: pentru motive de ordine publică sau de securitate naţională, o Parte Contractantă poate decide, după consultarea celorlalte Părţi Contractante, că în cursul unei perioade limitate vor fi efectuate controale naţionale la frontierele interne, adaptate la situaţia apărută.

În ceea ce priveşte trecerea frontierelor externe, cap.2, în art.3-7 se fac referiri la intrarea pe teritoriul uneia din Părţile Contractante, circulaţia transfrontalieră, controlul şi supravegherea frontierelor.

În art.5 (1): "Intrarea pe teritoriul uneia din Părţile Contractante pentru o şedere care nu depăşeşte trei luni poate fi acordată străinului care îndeplineşte următoarele condiţii:

a. posedă un document sau documente valabile stabilite de Comitetul executiv, care îi permit trecerea frontierei;

b. este în posesia unei vize valabile, dacă aceasta este cerută;

c. prezintă, dacă este cazul, documente care justifică scopul şi condiţiile şederii planificate şi dispune de mijloace suficiente de subzistenţă atât pentru şederea propusă, cât şi pentru tranzitul spre un stat terţ în care admiterea sa este garantată, sau în măsură să dobândească în mod legal aceste mijloace;

d. nu este semnalat ca inadmisibil;

e. nu este considerat o ameninţare pentru ordinea publică, securitatea naţională sau relaţiile internaţionale.

Convenţia pentru aplicarea Acordului Schengen face referire în Cap.3 la vize - în Secţiunea 1 la vize pentru şederile de scurtă durată, iar în Secţiunea 2 la şederile de lungă durată.

Părţile Contractante se angajează să adopte o politică comună în ceea ce priveşte circulaţia persoanelor şi, în special, cu privire la regimul vizelor.

Art.10 (1) Se instituie o viză uniformă, valabilă pe teritoriile tuturor Părţilor Contractante.

(2) Până la instituirea unei astfel de vize, Părţile Contractante îşi recunosc vizele naţionale, dacă eliberarea lor se efectuează în temeiul condiţiilor şi criteriilor comune determinate conform dispoziţiilor pertinente ale prezentului capitol.

Viza poate fi:

a. viză de călătorie, valabilă pentru una sau mai multe intrări, fără ca durata unei şederi neîntrerupte sau durata totală a şederilor succesive, calculată de la data primei intrări, să depăşească 3 luni pe semestru.

b. viză de tranzit, care permite titularului său tranzitarea teritoriilor Părţilor Contractante o dată, de două ori sau, în mod excepţional, de mai multe ori, pentru a se deplasa pe teritoriul unui stat terţ, fără ca durata unui tranzit să depăşească 5 zile.

Referitor la vizele de şedere pentru o perioadă mai mare de 3 luni, sunt vize naţionale, eliberate de una din Părţile Contractante, conform propriei legislaţii. O astfel de viză permite titularului său să tranziteze teritoriile celorlalte Părţi Contractante pentru a ajunge pe teritoriul Părţii Contractante care a eliberat viza.

De la data intrării în vigoare a Tratatului de la Amsterdam, aquis-ul Schengen, inclusiv deciziile Comitetului executiv instituit de acordurile Schengen care au fost adoptate înainte de această dată, se vor aplica de îndată celor 13 state membre.

În vederea aderării unor noi state la uniunea Europeană, aquis-ul Schengen şi măsurile subsecvente luate de instituţii în aplicarea acestuia vor fi considerate ca un aquis care trebuie acceptat pe deplin de statele candidate la aderare.

Programele de creare a cetăţeniei planetare sunt uneori însoţite de un program de slăbire şi mai apoi de desfiinţare a cetăţeniilor actuale, în ultimă instanţă, argumentându-se astfel: naţiunea este o categorie socială perimată; statul naţional şi naţionalismul, punând pe plan secundar interesele şi obiectivele planetare; pe de altă parte, statele sunt inegale ca suprafaţă, populaţie, resurse naturale, potenţial industrial etc.

Împotriva desfiinţării cetăţeniilor stabile, se aduc următoarele obiecţii:

· ONU se bazează pe suveranitatea statelor membre, prin a căror voinţă îşi desfăşoară activitatea. Indivizii pot beneficia de drepturi şi libertăţi pe plan intern numai prin mijlocirea statelor de care aparţin şi care, în virtutea suveranităţii lor, asigură, totodată, căile concrete de realizare a drepturilor şi libertăţilor respective. Fără înscrierea drepturilor omului în normele constituţionale şi fără adoptarea măsurilor necesare pentru garantarea lor de către fiecare stat, drepturile şi libertăţile sunt lipsite de orice eficienţă. Tocmai avându-se în vedere atributele de suveranitate şi rolul statelor suverane, se utilizează practica încheierii unor convenţii internaţionale, spre a crea obligativitatea adoptării de măsuri naţionale pentru promovarea şi ocrotirea drepturilor omului. Este greu de conceput acordul statelor pentru "internaţionalizarea" resortisanţilor.

· Realitatea politică a naţiunilor, evidentă în conştiinţa comună a membrilor fiecăreia, şi cu realitatea statelor create de acestea, se opune concepţiilor supranaţionaliste, lipsite până în prezent de un suport material comun.

· Egalizarea de condiţii între oameni, implicată de o unică cetăţenie, nu trebuie să însemne un pas înapoi în ceea ce priveşte realizările economice şi sociale, realizări care sunt, în acelaşi timp, ale omenirii.

· Un stat mondial nu ar putea trece la rezolvarea propriilor probleme decât printr-o descentralizare geografică - în sensul că la baza formării unei naţiuni stă, într-o proporţie viabilă, şi factorul geografic - dar o descentralizare geografică superioară prin rodajul ei istoric.

· Patriotismul nu este opus internaţionalismului decât într-o concepţie şovinistă; ideea naţională nu e prin ea însăşi o piedică în drumul către pace şi cooperarea între oameni. Abuzul de suveranitate este şi astăzi sancţionat.

Desăvârşirea unităţii politice a omenirii pleacă de la independenţa naţională, numai de aici se poate ajunge la coexistenţa dinte naţional şi uman, la interdependenţa lor.

Dacă o naţiune poate fi mai mult decât atât, aceasta e tocmai pentru că ea s-a identificat mai mult cu omenirea.

Nicolae Iorga spunea că "popoarele sunt acele care au lucrat pentru omenire şi n-au prezentat contul niciodată".

Drumul spre cetăţenia mondială porneşte de la simpla politeţe faţă de străini şi de la diferenţa faţă de semen, trecând prin compasiunea pentru contradicţiile omenirii, ajunge la lupta pentru înlăturarea lor. Îndelungata rămânere a ideii la nivelul aspiraţiei umane înseamnă mai puţin o dovadă de posibilitate a realizării unui compromis, având drept cetăţeni pe toţi oamenii şi, mai mult, o dovadă că până la o adevărată cetăţenie planetară distanţa e mare şi drumul adesea înşelător. Oamenii politici şi juriştii au lucrat în virtutea acestor idei.

Relaţiile României cu Uniunea Europeană datează din anul 1980 în urma încheierii unui Acord comercial şi au devenit mai strânse în momentul în care România a depus cererea de aderare la Uniunea Europeană (1995). Decizia de deschidere a negocierilor cu România a fost luată de Consiliul European de la Helsinki, în decembrie 1999.

Odată ce Consiliul Europei a luat decizia de începere a negocierilor cu un stat candidat, mai trec câteva luni până în momentul în care cele două părţi se aşează efectiv la masa negocierilor.

Pentru fiecare capitol de negociere, statul candidat trebuie să-şi pregătească poziţia de negociere sub forma unui "document-poziţie". Acest proces este precedat de o examinare analitică - screening - bilaterală a aquis-ului comunitar la data aderării. Uniunea răspunde "documentului de poziţie" al statului candidat prin propria-i poziţie de negociere, cunoscută drept "poziţia comună". Aceasta trebuie să fie adoptată în unanimitate de statele membre ale Uniunea Europeană (proiectul de poziţie comună fiind pregătit de Comisia Europeană).

Aquis-ul comunitar este grupat în 31 de capitole, ce sunt deschise succesiv negocierii.

Consiliul European a hotărât că singurul criteriu care trebuie îndeplinit înaintea negocierilor este criteriul politic (existenţa unor instituţii democratice statale, respectarea drepturilor omului şi protejarea drepturilor minorităţilor).

În ceea ce priveşte libera circulaţie a persoanelor, la Strasbourg, 24 ianuarie 2000, un număr de parlamentari români şi străini au depus o moţiune pentru un proiect de recomandare, în care se susţine, printre altele, ştergerea României de pe "lista neagră" a ţărilor ai căror cetăţeni au obligaţia de a obţine vize de intrare în ţările membre ale Uniunii Europene şi ale Consiliului Europei.

O cetăţenie a omenirii fără cetăţenii ale statelor naţionale nu poate fi decât cea care mărturiseşte nimicul ("dezmoşteniţii sunt acei care nu mai cred în nimic, acei cetăţeni ai universului întreg, ce, neavând patrie, îşi aleg pe cea mai ieftină din lume: universul; cei care, neavând popor, îşi aleg pe cel mai lesne de avut: omenirea toată") sau iubirea de sine ("dragostea abstractă pentru umanitate ascunde aproape întotdeauna o iubire egoistă faţă de tine însuţi" - Dostoievski). 

Egoismul cel mai evident stă, desigur, în desolidarizarea faţă de propriul tău neam, prin folosirea posibilităţii, legale ori naturale, de emigrare, în aflarea unui loc "mai cald", în dispreţul prejudiciului pe care fapta ta şi, de multe ori, lipsa valorii tale îl aduc celor care rămân, celor care te-au născut.

"Poate că ar exista cosmopolitism, dacă el ar fi posibil. Dar el e imposibil. Individul care are într-adevăr dorinţa de lucra pentru societate, nu poate lucra pentru omenire, care nu există decât în părţile ei concrete, în naţionalitate. Individul e osândit, prin timp şi spaţiu, de a lucra pentru acea singură parte căreia el îi aparţine. În zadar ar încerca chiar de a lucra deodată pentru toată omenirea; el e legat prin lanţuri nedesfăcute de grupa de oameni în care s-a născut".

Va rămâne un model de politică umanitară cea promovată de Nicolae Titulescu: domeniul înţelegerii reciproce a popoarelor, unică sursă a păcii statornice şi solide, spune el, e un "domeniu în care sentimentul poate fi aliatul de preţ al naţiunii […]. Relele provin din faptul că naţiunile nu-şi dau seama că, în ciuda tuturor deosebirilor, alcătuiesc, la urma urmelor, un tot indivizibil. Omul nu poate fi străin omului numai prin faptul că între ei se ridică o graniţă. Şi pacea nu înseamnă nimic altceva decât conştiinţa universalităţii umane".

Aquis-ul comunitar grupat pe 31 de capitole

 

	 

Nr.capitolului
	Conţinutul capitolului

	1
	Libera circulaţie a bunurilor

	2
	Libera circulaţie a persoanelor

	3
	Libera circulaţie a serviciilor

	4
	Libera circulaţie a copilului

	5
	Dreptul societăţilor comerciale

	6
	Politica de concurenţă

	7
	Agricultura

	8
	Pescuitul

	9
	Politica în domeniul transporturilor

	10
	Uniunea Economică şi Monetară

	11
	Statistica

	12
	Politica socială şi de ocupare a forţei de muncă

	13
	Energie

	14
	Politica industrială

	15
	Întreprinderi mici şi mijlocii

	16
	Ştiinţă şi cercetare

	17
	Învăţământ şi formare profesională

	18
	Telecomunicaţii şi tehnologia informaţiei

	19
	Cultură şi audio-vizual

	20
	Politică regională şi coordonarea instrumentelor structurale

	21
	Impozitarea

	22
	Mediul înconjurător

	23
	Protecţia consumatorului şi sănătatea publică

	24
	Cooperarea în domeniul justiţiei şi afacerilor externe

	25
	Uniunea vamală

	26
	Relaţii economice internaţionale

	27
	Politica externă şi de securitate comună

	28
	Control financiar

	29
	Prevederi financiare şi bugetare

	30
	Participarea la instituţiile Uniunii Europene 

	31
	Altele


 

Anexa 2

 

 

 Moţiune pentru un proiect de recomandare

 

1. Având în vedere decizia Consiliului European de la Helsinki de a invita România la negocierile de aderare;

2. Având în vedere propunerea de reglementare a Uniunii Europene privind politica comună în materie de vize;

3. Având în vedere cadrul favorabil de eliminare a diferenţelor de tratament între statele candidate la aderare la Uniunea Europeană;

4. Având în vedere că dreptul de liberă circulaţie al cetăţenilor ţărilor membre ale Consiliului Europei, în oricare dintre ele, reprezintă un drept fundamental prevăzut expres de Convenţia Europeană a Drepturilor Omului;

5. Având în vedere că în ultima vreme autorităţile române au luat măsuri eficiente pentru întărirea controlului graniţelor sale şi de securizare a frontierelor, că au luat măsuri de combatere a crimei organizate şi de combatere a traficului de droguri;

6. Având în vedere că România este menţinută pe "lista neagră" a ţărilor ai căror cetăţeni au obligaţia de a obţine vize de intrare în ţările membre ale Uniunii Europene şi ale Consiliului Europei;

7. Având în vedere că un asemenea tratament discriminatoriu nu are o motivaţie rezonabilă şi reprezintă o restrângere serioasă a drepturilor cetăţenilor români de a călători în ţările membre ale Consiliului Europei;

8. Adunarea Parlamentară a Consiliului Europei invită Comitetul de Miniştri şi guvernele naţionale ale ţărilor membre ale Consiliului Europei să ia măsuri necesare de eliminare a obligativităţii obţinerii vizelor de intrare în ţările membre ale Consiliului Europei de către cetăţenii români.

Strasbourg, 24 ianuarie 2000

 

CRISTIAN DUMITRESCU - România

VAN DER LINDEN - PPE (Olanda)

TERRY DAVIS - SOC (Anglia)

ANDREAS GROSS - SOC (Elveţia)

BOGDAN NICULESCU DUVĂZ - SOC (România)

MIKO ELO - SOC (Finlanda)

JOHN VALLA - Malta

FELIPE BESOSKI - SOC (Italia)

LORD KIRKHILL - SOC (Anglia)

GYORGY FRUNDA - România

PETER SCHIEDER - SOC (Austria)

CRISTINA OJULAND - GLR (Estonia)

DANIELLE HOEFFEL - PPE (Franţa)

LASZLO SURJAN - PPE (Ungaria)

ANGELO LAURICELLA - SOC (Italia)

